doc. Mgr. **Ondrej Prostredník**, PhD. (\* 11. máj 1963, Bánovce nad Bebravou) je slovenský evanjelický kňaz, teológ, vysokoškolský pedagóg a politik, člen strany Progresívne Slovensko.

Životopis
---------

### Mladosť a štúdium

Ondrej Prostredník sa narodil 11. mája 1963 v Bánovciach nad Bebravou. V rokoch 1982 až 1987 študoval na Slovenskej evanjelickej bohosloveckej fakulte. na Univerzite Komenského v Bratislave. Akademický rok 1985/86 absolvoval na Teologickej fakulte Univerzity v Lipsku vo vtedajšej Nemeckej demokratickej republike. V roku 1992 strávil jeden semester na teologickom seminári na Lutheran Theological Seminary at Philadelphia vo Philadelfii v USA.

### Pôsobenie v cirkvi a na univerzite

V rokoch 1987-89 začal pôsobiť pôsobil ako duchovný, najskôr ako kaplán v evanjelickom cirkevnom zbore v Pliešovciach a v rokoch 1989-1995 ako evanjelický farár v Nitre. V rokoch 1995-1999 pôsobil vo Svetovom luteránskom zväze (Lutheran World Federation) v Ženeve v oblasti posilňovania účasti mladých ľudí na rozhodovacích procesoch v cirkvi. Po návrate zo zahraničia bol tri roky (1999-2002) duchovným pre študentov evanjelickej teológie v Bratislave. V rokoch 2002-2007 bol generálnym tajomníkom Ekumenickej rady cirkví v Slovenskej republike. Doktorandské štúdium študoval v rokoch 2000 až 2005, jeho dizertačná práca mala titul „Cirkev ako KOINÓNIA u Pavla". V roku 2015 sa habilitoval s témou „Cirkev ako charizmatické spoločenstvo podľa 1K 12". V rokoch 2007 až 2011 bol dekanom Evanjelickej bohosloveckej fakulty.

Na Evanjelickej bohosloveckej fakulte vyučoval na Katedre Novej zmluvy. Medzi pedagogickými témami učil: Gréčtina (koiné), Biblospyt Novej zmluvy, Etika Novej zmluvy, Exegéza Novej zmluvy – synoptické evanjeliá, Život Ježiša, Teológia Novej zmluvy – Ježišova teológia. Pracoval aj na projekte „Prevencia xenofóbie a antisemitizmu v prostredí cirkvi". Venoval sa tiež ekumenickému a medzináboženskému diálógu. Od roku 2018 je misijným pracovníkom evanjelického zboru v bratislavskom Starom Meste.

### Politické pôsobenie

Od roku 2018 je členom ľavicovo-liberálnej strany Progresívne Slovensko. Na sociálnej sieti Facebook vedie platformu Progresívni veriaci. V januári 2019 bol Prostredník predstavený ako kandidát strany v koalícii PS-SPOLU do volieb do Európskeho parlamentu v roku 2019. Kandidoval z ôsmeho miesta na kandidátke, s počtom 12 965 prednostných hlasov skončil deviaty a mandát poslanca nezískal.

V parlamentných voľbách vo februári 2020 kandidoval na 36. mieste kandidátky koalície PS/SPOLU. Vo voľbách získal 7 217 hlasov, po zohľadnení preferenčných hlasov sa umiestnil na 19. mieste kandidátky. Kvôli výsledku koalície sa do parlamentu nedostal. Na sneme hnutia Progresívne Slovensko 6. júna 2020 bol zvolený za člena jeho predsedníctva.

V komunálnych voľbách 2022 kandidoval za koalíciu SaS/PS a získal mandát poslanca v Mestskom zastupiteľstve Pezinok.

Názory
------

Prostredník zastáva v mnohých kultúrno-etických otázkach liberálne názory, nekorešpondujúce s názormi nielen jeho materskej cirkvi ECAV, ale aj ostatných cirkví. Podľa Prostredníka ide o *progresívne kresťanstvo*. V roku 2015 sa postavil proti tzv. referendu o rodine. V auguste 2016 napísal s 13 kolegami list, v ktorom nesúhlasili s trestom pre Jakuba Pavlúsa. Ten bol potrestaný za vyjadrenie podpory LGBT ľuďom. V celospoločenskom diskurze sa vyjadruje ako teológ tiež k ostatným spoločenským témam, ako je extrémizmus, migrácia, vylúčené komunity, rodová rovnosť či ochrana životného prostredia.

Začiatkom septembra 2017 Prostredníkovi Zbor biskupov evanjelickej cirkvi oznámil, že od 15. septembra 2017 mu odoberá kánonickú misiu, teda povolenie vyučovať teológiu. Zákaz prišiel po Prostredníkovej účasti na dúhovom pochode v Bratislave v roku 2017. Počas svojho vystúpenia okrem iného povedal: *„Prichádzam preto, aby som hovoril za tých kresťanov, ktorí nezdieľajú ten názor cirkví, ktorý väčšinou počujete ako oficiálny názor cirkví a ktorý je veľmi nepriateľský voči LGBTI komunite. Ľudí, ktorí podporujú požiadavky LGBTI komunity v našej spoločnosti, je v cirkvách dosť. Fakt ale je, že často sa rozhodnú radšej mlčať."*

Prostredník má zmluvu s verejnou univerzitou, nie s cirkvou. Dekan fakulty Ľubomír Batka v septembri 2017 nevedel, ako so situáciou naložiť. Ohľadne prípadu Batka poznamenal: *„Je občianskym právom každého zamestnanca Univerzity Komenského zúčastniť sa na organizovaných a povolených pochodoch, ktoré nepropagujú násilie, rasovú, náboženskú alebo rodovú neznášanlivosť."* Podľa stanoviska cirkvi: *„Ondrej Prostredník zneužíva postavenie docenta Evanjelickej bohosloveckej fakulty a akademickú slobodu vedeckého bádania na bezprecedentné ovplyvňovanie názorov najmä mladých veriacich a študentov teológie na postupné plazivé implantovanie názorov, ktoré sú v rozpore so stanoviskom Evanjelickej cirkvi a. v. na Slovensku."*

V októbri 2019 Prostredník kritizoval kapitolu o kultúre života a kultúre smrti v Pracovnom zošite k učebnici katolíckeho náboženstva pre 8. ročník základných škôl ako šíriacu "fundamentalistickú teológiu a démonizujúcu existujúce ľudskoprávne štandardy v našej spoločnosti". Chcel obmedziť mieru, v akej môže katolícka cirkev zasahovať do učebných osnov na Slovensku. Prostredník tým vyvolal kritiku konzervatívnych kruhov, ktoré ho obvinili, že spochybňuje právo cirkvi tvoriť učebnice náboženstva. V reakcii na túto kritiku Prostredník uviedol, že rešpektuje právo cirkví určovať obsah vyučovania náboženstva. Upozorňuje však na to, že náboženská sloboda má hranice dané rešpektovaním práv a slobôd iných ľudí. Vydávanie učebníc platených zo štátneho rozpočtu katolíckej cirkvi umožňuje tzv. Vatikánska zmluva uzavrená v roku 2000.

Ocenenia
--------

V apríli 2018 získal ocenenie veľvyslanca USA **Human rights defender award**, za verejnú obhajobu zraniteľných komunít na Slovensku.

**Cena Jozefa Ľudovíta Holubyho** mu bola udelená za angažovanosť publicistickú činnosť a príspevok k budovaniu občianskej spoločnosti Mestom Pezinok v júni 2018.

V septembri 2019 bolo oznámené, že Prostredník sa stal laureátom **Ceny nadácie Herberta Haaga Za slobodu v cirkvi** za rok 2020. Cena za rok 2020 *„kladie do centra pozornosti konštruktívne vyrovnávanie sa so sexuálnou rozmanitosťou."*

Osobný život
------------

Je ženatý, s manželkou Editou má tri deti. Býva v Pezinku.

Referencie
----------

1. ↑  BÁN, Andrej. Prostredník: Kuffovi nejde o ochranu náboženských slobôd, on náboženstvo zneužíva. *Denník N* (Bratislava: N Press), 2020-02-10. Dostupné online [cit. 2020-02-12]. ISSN 1339-844X.
2. ↑   *Ondrej Prostrednik | Comenius University - Academia.edu* [online]. uniba.academia.edu, [cit. 2018-06-02]. Dostupné online.
3. 1 2 3   *Stará politika zlyhala, poďme to robiť lepšie.* [online]. progresivnespolu.sk, [cit. 2019-10-25]. Dostupné online. Archivované 2019-10-25 z originálu.
4. 1 2 3   *doc. Mgr. Ondrej Prostredník, PhD.* [online]. Bratislava: Evanjelická bohoslovecká fakulta Univerzity Komenského v Bratislave, rev. 2020-07-24, [cit. 2017-09-07]. Dostupné online.
5. ↑   *Zoznam dekanov fakulty* [online]. Bratislava: Evanjelická bohoslovecká fakulta Univerzity Komenského v Bratislave, [cit. 2017-09-07]. Dostupné online.
6. 1 2 3  SIVÝ, Rudolf. *Celý život pracuje pre cirkev: biskupi sa skôr zbavia mladého kaplána ako farára-alkoholika* [online]. Bratislava: Ringier Axel Springier, 2016-08-23, [cit. 2017-09-07]. Dostupné online.
7. 1 2  SITA. Teológ Prostredník dostane medzinárodnú cenu za otvorenosť v cirkvi. *SME* (Bratislava: Petit Press), 2019-09-11. Dostupné online [cit. 2019-09-16]. ISSN 1335-4418.
8. ↑  OLÁH, Michal. Progresívni veriaci. *.týždeň* (Bratislava: W PRESS), 2018-08-29. Dostupné online [cit. 2019-10-25]. ISSN 1336-653X.
9. ↑  MIKUŠOVIČ, Dušan. Progresívci a Spolu vytvárajú koalíciu do eurovolieb, spoločne by chceli ísť aj do parlamentných. *Denník N* (Bratislava: N Press), 2019-02-05. Dostupné online [cit. 2019-02-06]. ISSN 1339-844X.
10. ↑   *Definitívne výsledky hlasovania* [online]. Bratislava: Štatistický úrad SR, [cit. 2019-10-25]. Dostupné online.
11. ↑   *Zoznam registrovaných kandidátov* [online]. Bratislava: Ministerstvo vnútra SR, [cit. 2020-02-08]. Dostupné online.
12. ↑   *Definitívne výsledky hlasovania* [online]. Štatistický úrad Slovenskej republiky, rev. 2020-03-01, [cit. 2020-03-06]. Dostupné online. Archivované 2016-09-24 z originálu.
13. ↑   *Novou predsedníčkou Progresívneho Slovenska je Irena Bihariová* [online]. Denník N, 2020-06-06, [cit. 2020-06-10]. Dostupné online.
14. ↑  A.S, Petit Press. *Pezinok - Výsledky komunálnych volieb 2022 - Voľby SME* [online]. volby.sme.sk, [cit. 2023-02-13]. Dostupné online.
15. 1 2 3 4  KERN, Miro. *Teológ vystúpil na dúhovom pochode, biskupi mu zakázali učiť na univerzite* [online]. N Press, 2017-09-06, [cit. 2017-09-07]. Dostupné online.
16. ↑  CHRISTIANA, Nadácia Slovakia. Za podporou útokov na otca Kuffu je krajne ľavicové politické hnutie. *blog.postoj.sk* (Bratislava: Postoj Media), 2018-07-11. Dostupné online [cit. 2019-10-25].
17. ↑  PROSTREDNÍK, Ondrej. Áno, existuje progresívne kresťanstvo. Bolo tu vždy. *SME* (Bratislava: Petit Press), 2019-03-26. Dostupné online [cit. 2019-10-25]. ISSN 1335-4418.
18. ↑  A.S. Petit Press. *Ondrej Prostredník - autor* [online]. www.sme.sk, [cit. 2017-11-08]. Dostupné online.
19. ↑   *FOTO: Na Hviezdoslavovom námestí sa konal Dúhový PRIDE Bratislava 2017* [online]. Bratislavské noviny, 2017-08-19, [cit. 2017-09-07]. Dostupné online.
20. ↑  A.S. Petit Press. Potrebujeme posilniť kultúru záväznosti. *komentare.sme.sk*. Dostupné online [cit. 2017-11-08].
21. ↑   *Pracovný zošit náboženstva pre 8. ročník | Pracovný zošit* [online]. pracovnyzosit.sk, [cit. 2019-10-25]. Dostupné online.
22. ↑  PROSTREDNÍK, Ondrej. *Facebook* [online]. facebook.com, [cit. 2019-10-25]. Dostupné online.
23. ↑  OBŠITNÍK, Lukáš. Progresívci by radi odobrali cirkvi práva. 30 rokov po Novembri. *Denník Postoj* (Bratislava: Postoj Media), 2019-10-24. Dostupné online [cit. 2019-10-25]. ISSN 1336-720X.
24. ↑  PROSTREDNÍK, Ondrej. *Ondrej Prostredník • Progresívne Slovensko* [online]. www.facebook.com, [cit. 2019-11-25]. Dostupné online.
25. ↑  GEHREROVÁ, Ria. Učebnica náboženstva žiakov učí o kultúre smrti, KBS v tom problém nevidí. *Denník N* (Bratislava: N Press), 2019-10-24. Dostupné online [cit. 2019-10-25]. ISSN 1339-844X.
26. ↑   *Veľvyslanectvo USA ocenilo slovenských ochrancov ľudských práv.* [online]. [Cit. 2023-05-25]. Dostupné online.
27. ↑   *uznesenie č. 90/2018 - Mesto PEZINOK* [online]. [Cit. 2023-05-25]. Dostupné online.

Autoritné údaje: * NK ČR: xx0020642
* VIAF: 85430880